Predsedníčka Európskej komisie (EK) Ursula von der Leyenová v piatok uviedla, že Ukrajina je "skutočnou inšpiráciou pre Európu". Takisto tejto krajine prisľúbila ďalšiu podporu. TASR o tom informuje na základe vyjadrenia von der Leyenovej na sociálnej sieti.
Na spoločnom summite
"Budeme podporovať vaše rýchle zotavenie a obnovu," napísala na Twitteri. EÚ súčasne podľa predsedníčky EK vyvedie dôsledky voči Rusku za skazu, ktorú spôsobuje.
Von der Leyenová sa v piatok zúčastnila na spoločnom summite Ukrajiny a EÚ v Kyjeve.
Európska únia po summite vo vyhlásení uviedla, že Ukrajina vynaložila "značné úsilie" s cieľom posunúť sa k členstvu. Kyjev však vyzvala, aby zaviedol ďalšie reformy, píše agentúry AFP.
Únia podľa vyhlásenia "povzbudila" Ukrajinu, aby pokračovala na svojej ceste a splnila podmienky členstva, ktoré sú špecifikované v analýze EK o žiadosti o členstvo.
Európska komisia v piatok zverejnila takéto analytické správy hodnotiace schopnosť Ukrajiny, Moldavska a Gruzínska prevziať záväzky vyplývajúce z členstva v EÚ.